Kyk: 'Ons het ons eie Angela Merkel' | News
LOCAL TIME: 09:01 am | Tuesday, 16 July
Where am I? ShowMe™ » George > News > International News > Kyk: 'Ons het ons eie Angela Merkel'
Kyk: 'Ons het ons eie Angela Merkel'
Date: July 14, 2016 | Posted in International News | News
Londen. – Theresa May, nuwe Britse premier, gaan 'n staatsdepartement skep om Brittanje se onttrekking aan die Europese Unie (EU) te hanteer.
Sy het gesê die departement sal gelei word deur iemand wat ten gunste van die onttrekking, bekend as Brexit, is.
Ondanks druk van ander EU-lede dat die onttrekking so gou moontlik aan die gang moet kom, het May gesê sy sal haar nie laat aanjaag nie. Dit is onwaarskynlik dat sy haar voor volgende jaar sal beroep op art. 50 van die EU se grondwet wat 'n onttrekking aan die EU in werking stel.
"Ek dink die gevoel in die kabinet was dat ons nou ons eie Angela Merkel het," het Jeremy Hunt, minister van gesondheid in Cameron se span, gister ná die laaste vergadering van sy span gesê.
"Ons het 'n besonder taai, vasbeslote en beginselvaste persoon om die onderhandelings (oor Brexit) te lei," het Hunt gesê.
Merkel, Duitse bondskanselier, sal May se belangrikste bondgenoot op die vasteland wees terwyl die Brexit-onderhandelings ontvou.
Albei vroue is bekend om hul fermheid, pragmatisme en dissipline.
May het voor die referendum daarvoor baklei dat Brittanje in die EU bly, maar nou sê sy "Brexit beteken Brexit" en sy is vasbeslote om die vertrek te laat slaag.
May het dadelik 'n nuwe kabinet begin saamstel. Dit is 'n ingewikkelde politieke balanseertoertjie waarin sy almal in haar party moet probeer tegemoetkom.
"Natuurlik sal Theresa seker wil maak dat sy die sienings van die verskillende dele van die party in ag neem," sê Chris Grayling, die minister wat May se veldtog om die leier te word gelei het.
George Osborne, die Britse minister van finansies, het gisteraand uit dié pos bedank en is deur ­Philip Hammond vervang.
David Davis, wat vir Brexit voorbrand gemaak het, kry die ministerspos wat die EU-onttrekking moet hanteer.
Boris Johnson, 'n Brexit-leier en omstrede voormalige burgemeester van Londen, is as minister van buitelandse sake aangewys.
May sal dalk meer teëspoed in haar eie Konserwatiewe Party op die lyf loop as van die beleërde Arbeidersparty. Maande van stille ontevredenheid met Jeremy Corbyn, dié party se leier, het tot uitbarsting gekom toe die meeste van sy partylede hom verkwalik het omdat hy volgens hulle te min gedoen het om Britte te oorreed om in die EU te bly.
May is gisteraand na die Buckingham-paleis, waar koningin Elizabeth II haar amptelik gevra het om die premier te word.
Sy is gisteraand by 10 Downing Street verwelkom.
Nadat sy haar nuwe kantoor gewys is, sal een van haar eerste take wees om "die brief oor die laaste opsie" te skryf. Dié brief bevat opdragte aan die bevelvoerders van die Trident-missielduikbote oor wat om te doen as Brittanje deur 'n kernaanval getref word.
Sir Nicholas Houghton, hoof van die verdedigingstaf, sal haar inlig oor watter skade 'n Trident-missiel kan aanrig. Sy sal dan alleen gelaat word om vier identiese briewe per hand te skryf.
Die briewe – wat waarskynlik bevele soos "veg terug" en "aanvaar die VSA se bevele" sal bevat – sal in twee kluise in die beheerkamer van elk van die vier duikbote gesit word.
Die briewe word vernietig wanneer 'n premier die pos verlaat, dus weet net die betrokke leier wat daarin staan.